Mettlach
Mettlach ass eng Gemeng am Landkrees Merzig-Wadern (Saarland) mat 10 Uertsdeeler. Zum Urspronk vum Numm gëtt et verschidden Erklärungen. No allgemenger Meenung geet den Numm op dat romano-keltescht *Metallacum zeréck, dat anerersäits vum réimesche Persounenumm Metilius ofgeleet ass. Deelweis gëtt heiran eng geléiert Ëmdeitung vum laténgeschen Medius Lacus (wuertlech: Tëscheséi) gesinn, wat fréier déi gängeg Deitung war.

Geographie

Geographesch Lag 
Mettlach läit un der Saarschleef an erstreckt sech no Weste bis zum Saargau. Am Norde reecht d'Gemeng bis un déi rheinland-pfälzesch Grenz. D'Kreesstad Merzig läit nëmmen 8 km ewech, bis zu der Landeshaaptstad Saarbrécken sinn et 50 km. D'Stad Lëtzebuerg ass 40 km ewech, geneesou wéi Tréier. Bis op Metz sinn et 70 km.

Bal d'Hallschent vun der Gemengefläch (49,8 %) besteet aus Bëscher, 41,2 % vun der Fläch gi landwirtschaftlech benotzt, nëmmen 9 % si Siidlungsfläch. Den niddregste Punkt läit zu Saarhölzbach bei enger Héicht vun 154 Meter, den héchste Punkt ass de Judenkopf zu Saarhölzbach bei ronn 500 Meter.

Gemengeglidderung 

D'Uertsdeeler an hir Awunner (Stand 31. Dezember 2009):

Geschicht 
Ëm 676 hat de fränkeschen Herzog Lutwinus, de spéidere Bëschof vun Tréier, eng Abtei op der Plaz vum häitegen Uertsdeel Mettlach gegrënnt. Ëm 990 hat den Abt Lioffin eng Marienkierch als Grafkierch fir de Grënner baue gelooss. Dës Kierch a Form vun engem Oktogon (nom Virbild vum Oochener Doum) ass haut als den Ale Tuerm bekannt an ass dat eelst Bauwierk am Saarland.kuckt och Buerg Saarstein

Déi haiteg Abteigebaier stamen aus dem 18. Joerhonnert a goufen 1801 vum Jean-François Boch am Zuch vun der Säkularisatioun iwwerholl. Si sinn haut den Haaptsëtz vun der Firma Villeroy & Boch. Den 13. August 1921 goufen d'Gebaier duerch e Groussbrand schwéier beschiedegt (kuckt d'Biller an der Galerie ënnen).

Déi éischt Bréck, déi Mettlach mat Keuchingen verbonnen huet, gouf am Dezember 1886 fäerdeg. Si gouf vu Villeroy & Boch finanzéiert a war am Ufank mautflichteg. Wéi d'Bréck an den 1930er Joren dem Verkéier net méi gewuess war, gouf se mat engem Neibau ersat. Déi gouf de 15. November 1936 ageweit an am Zweete Weltkrich zerstéiert. Eréischt de 24. Dezember 1951 konnt déi nei Hänkbréck dem Verkéier iwwergi ginn.

Buergermeeschter 
 Zanter 2011: Carsten Wiemann, SPD.

Wopen 
De Wopen gouf den 9. Februar 1976 duerch den Inneministère akordéiert.

Blasonéierung: „A Blo dräi (2:1) sëlwer Rouse mat roudem Soom a roude Kielechblieder.“

Uertsdeel Mettlach 
Den Uertsdeel Mettlach huet 3146 Awunner (Stand: Dezember 2009) an eng Fläch vun 9,54 km². Hie läit tëscht 159 an 388 m iwwer NN. Mettlach läit um Ausgank vun der grousser Saarschleef op béide Säite vun der Saar.

Wirtschaft an Infrastruktur 
Zanter den 1980er Jore gewënnt de Friemeverkéier zu Mettlach u Bedeitung; d'Schlofgeleegenheeten an der Gemeng leie bei 1400 Better.

Verkéier 
Mettlach läit un der Saarstreck Saarbrécken–Tréier. An de Garë Mettlach a Saarhölzbach hält all Stonn d'Regionalbunn Homburg–Saarbrécken–Tréier vun der DB Regio AG.

Fräizäit 
Mettlach läit op de Wanderweeër Saarland-Rundwanderweg a Saar-Hunsrück-Steig. Eng Deelstreck vum Hunsrück-Höhensteig (Orscholz-Mettlach-Saarhölzbach) féiert duerch Mettlach.

Kultur a Kuckeswäertes 

 Grouss Saarschleef an der Cloef
 Cloef-Atrium zu Orscholz
 Al Abtei mam Abteigaaart an der aler Bréck. 
 Alen Tuerm, den eelste Sakralbau am Saarland. Dat iwwer 1.000 Joer aalt Gebai gouf am Ufank als Grafkapell gebaut. 
 Keravisioun bei Villeroy & Boch
 Anna Boch Musée
 Buerg Montclair bei der Saarschleef
 Schlass Ziegelberg
 Schlass Saareck
 Parkierch St. Lutwinus (Liutwin) mat (an Däitschland eenzegaartegen) Alabaster-Chouerfënsteren

Literatur 
 Constantin von Briesen: Urkundliche Geschichte des Kreises Merzig-Wadern. Franz Stein, Saarlouis 1863.
 Gemeindeverwaltung Mettlach (Hrsg.): 1300 Jahre Mettlach. Merziger Druckerei und Verlags GmbH, Merzig 1976.

Fotoalbum vun der Stad Mettlach

Um Spaweck 

 Gemeng Mettlach
 Literatur iwwer Mettlach an der Saarlännescher Bibliographie

Gemengen am Saarland
Pilgerplazen